[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.6.2007

KOM(2007) 343 endelig

MEDDELELSE FRA KOMMISSIONEN

STATUSRAPPORT PR. 31. MARTS OM MODERNISERINGEN AF EUROPA-KOMMISSIONENS REGNSKABSSYSTEM

INDHOLDSFORTEGNELSE

STATUSRAPPORT PR. 31. MARTS OM MODERNISERINGEN AF EUROPA-KOMMISSIONENS REGNSKABSSYSTEM 1

1. Indledning 3

2. Resumé af gennemførelsen i året frem til den 31. marts 2007 3

3. Gennemførelsen af moderniseret regnskabsførelse i Kommissionen 4

3.1. Årsregnskab 4

3.2. Efteruddannelse 5

4. Regnskabskontrol og validering af lokale systemer 5

4.1. Regnskabskvalitet 5

4.2. Validering af lokale systemer 6

5. It-udviklinger for det almindelige budget 6

6. ABAC-Delegations 8

7. Den Europæiske Udviklingsfond (EUF) 9

8. Implementering af ABAC i de andre institutioner og agenturer 9

9. Fremtidige udviklinger 10

10. Konklusion 10

BILAG I: PLANLÆGNING PÅ HØJT NIVEAU 12

BILAG II: Systemsikkerhed og synkronisering 13

1. ABAC-regnskabssystemet 13

2. ABAC Workflow 13

1. INDLEDNING

Den 17. december 2002 vedtog Kommissionen sin meddelelse "Modernisering af De Europæiske Fællesskabers regnskabssystem"[1]. Der blev indført et regnskabssystem efter periodiseringsprincippet i januar 2005, og regnskabet for 2005 blev udarbejdet i overens-stemmelse med internationalt accepterede regnskabsstandarder under overholdelse af tidsfristerne i finansforordningen.

Overgangen til et nyt regnskabssystem giver Europa-Kommissionen større kontrol i det daglige med sine finanser og giver den bedre finansielle oplysninger.

Revisionsretten afgav en positiv udtalelse om regnskabet for 2005, dog med to forbehold, og dechargemyndigheden hilste især de bestræbelser velkomne, som Kommissionen har gjort sig for at vedtage regnskabet for regnskabsåret inden for de forkortede frister i finans-forordningen for udarbejdelse af finansieringsoversigterne.

Arbejdet med at modernisere regnskabssystemet er imidlertid endnu ikke afsluttet. At opnå fuld overensstemmelse med alle regnskabsstandarder og skabe et mere fuldt integreret it-system er en proces, der tager tid. Regnskabssystemet efter periodiseringssystemet blev fortsat udviklet i løbet af 2006, og udviklingen vil fortsætte i 2007 og 2008.

Kommissionen har regelmæssigt forelagt rapporter[2] om de fremskridt, der er gjort med moderniseringsprojektet siden 2002. Denne meddelelse giver et rids af de fremskridt, der er gjort fra april 2006 til den 31. marts 2007. Ligesom de tidligere rapporter vil den blive tilsendt dechargemyndighedernes relevante udvalg og til Revisionsretten.

2. RESUMÉ AF GENNEMFØRELSEN I ÅRET FREM TIL DEN 31. MARTS 2007

I løbet af 2006 og første kvartal af 2007 blev projektet i store træk gennemført i overensstemmelse med projektplanen for 2006-2007, jf. bilag 1 til meddelelsen om status pr. 31. marts 2006. Planen for udvikling og forbedring af it-systemerne, som er vedføjet som bilag til denne rapport, blev ajourført og videreført til 2008. Den omfatter integrering af Den Europæiske Udviklingsfond og agenturerne i ABAC, så der opbygges et en samlet opbevaringsbase (single data warehouse) og sker en bedre integrering af it-systemerne og en forbedring af regnskabskontrollen og forvaltningsrapporteringsværktøjerne.

Med hensyn til at sikre kvaliteten af regnskabsdata er der gjort fremskridt med forbedring af kontrollen. Regnskabskontrollen er blevet skærpet, og alle GD'er og tjenestegrene udfoldede betydelige bestræbelser for at hjælpe med at udarbejde regnskabet for 2006, at checke alle data og foretage de nødvendige korrektioner samt at vurdere de periodiserede udgifter ved udgangen af regnskabsåret på et sammenhængende og konsekvent grundlag. I sin rapport om valideringen af lokale systemer i 2006 bemærkede regnskabsføreren, at tjenestegrenene generelt har truffet passende foranstaltninger til at finde en løsning på de vigtige, men ikke fundamentale spørgsmål, der blev rejst i rapporten for sidste år, og understregede de betydelige fremskridt, der er gjort af de to GD'er, hvis validering var blevet suspenderet i 2005. Desuden har Kommissionens tjenestegrene tillagt det høj prioritet at råde bod på svaghederne, som det understreges af Revisionsretten i årsberetningen for 2005. Det foreløbige regnskab for 2006 blev sendt til Revisionsretten og til budgetmyndigheden inden for den lovbestemte frist pr. 31. marts 2007.

Der er gjort betydelige fremskridt med at udvikle it-systemet for ABAC. Som planlagt blev delegationernes forskudskonti fuldt integreret i ABAC-systemet i januar 2007. To institutioner og seks agenturer overgik også til ABAC-systemet i løbet af året. Der er udarbejdet en ajourført projektplan for EUF-regnskabets overgang til ABAC, og Kommissionens tjenestegrene arbejder på at "tage springet" i januar 2008. Der var så store fremskridt i arbejdet med at skabe en et fælles data warehouse for data, at denne kunne tjene som grundlag for Kommissionens årlige budgetrapportering og for nogle finansielle rapporter, der er nødvendige for beregningen af overslagene ved årets udgang. Kommissionens tjeneste-grene arbejder fortsat på en komplet integrering af it-systemerne gennem projektet vedrørende budgetkontrolsystemet (BCS) og Assets II-projektet.

3. GENNEMFØRELSEN AF MODERNISERET REGNSKABSFØRELSE I KOMMISSIONEN

3.1. Årsregnskab

Kommissionens årsregnskab for 2005

Det første foreløbige årsregnskab fra Kommissionen, som er baseret på de nye regler for regnskabsføring efter periodiseringsprincippet, blev forelagt for Revisionsretten den 31. marts 2006, som det kræves i finansforordningen. Revisionsretten reviderede og gennemgik herefter dette regnskab. Det endelige regnskab blev derefter vedtaget af Kommissionen den 20. juli 2006. Retten afgav en positiv udtalelse om dette regnskabs pålidelighed – den erklærede at regnskabet i alle materielle henseender giver et pålideligt billede af den finansielle stilling og Kommissionens resultater for 2006, dog med visse forbehold. Disse forbehold vedrørte en for høj værdiansættelse af nettoaktiver på 314 mio. EUR (eller 0,5 % af nettoaktiverne) og den manglende forsikring med hensyn til tallene for GD EAC (som nævnt i den ansvarlige generaldirektørs årlige aktivitetsrapport).

Rådets henstilling om decharge indbefattede en erkendelse af, at regnskabet var blevet udarbejdet inden for den fastsatte stramme tidsramme, og det var lykkedes at overgå til periodiseringsprincippet, hvilket også kom til udtryk i Parlamentets dechargerapport.

Kommissionens årsregnskab for 2006

Kommissionens foreløbige årsregnskab for 2006 blev sendt til Revisionsretten den 30. marts 2007. Dette regnskab skal først revideres, inden de godkendes af Kommissionen i juli 2007. De erfaringer, man har gjort med de problemer og forsinkelser, der har gjort sig gældende i den periodiserede regnskabsførelses første to år, skulle gøre det muligt for Kommissionen at sikre, at de finansielle oplysninger er af en rimelig kvalitet. Ingen generaldirektør eller chef for en tjeneste indsatte et regnskabsforbehold i sin årlige aktivitetsrapport for 2006.

Kommissionen har givet tilsagn om til stadighed at forbedre de data, der ligger til grund for regnskabet, samt præsentationen og læsbarheden af dette regnskab. I regnskabet for 2006 gav den flere oplysninger om inddrivelse af udgifter og om finansiel korrektion, så de blev af større nytte for interessenterne og andre læsere.

3.2. Efteruddannelse

På personaleuddannelsesområdet blev der fortsat gjort en betydelig indsats i 2006, og de største resultater på området var:

- Kurser i et omfang svarende til 4 000 deltagerdage i form af ABAC-uddannelse for Kommissionens personale i Bruxelles og Luxembourg (en deltager med en dags uddannelse svarer til en deltagerdag)

- Tilfredshed med kvaliteten af uddannelsen steg fra 91 % i 2005 til 94 % i 2006, hvoraf 38 % fandt, at kurserne var "udmærkede" mod 32 % i 2005

- Kurser i et omfang svarende til 2 300 deltagerdage i form ABAC-uddannelse for Kommissionens personale i delegationerne som forberedelse til gennemførelse af ABAC-Delegations og

- Kurser i et omfang svarende til yderligere 1 000 deltagerdage i form af ABAC-uddannelse til personale i andre institutioner og agenturer til støtte for den praktiske gennemførelse af ABAC.

Hovedmålsætningen for 2007 er fortsat kunne tilbyde uddannelseskurser af høj kvalitet til personale over hele verden og til personale i institutionerne og agenturerne. Der vil blive gjort en særlig uddannelsesindsats på regnskabsområdet i 2007 og 2008.

4. REGNSKABSKONTROL OG VALIDERING AF LOKALE SYSTEMER

4.1. Regnskabskvalitet

Som et resultat af vedtagelsen af de nye rammer for regnskabsførelse blev hvert generaldirektorat og hver tjenestegren anmodet om at sikre, at deres regnskabsprocedurer blev tilrettelagt så godt, at der opnås en høj grad af kvalitet i regnskabsdataene.

Med hensyn til regnskabet for 2006 kontrollerede regnskabsføreren kvaliteten af regnskabsdataene og organiserede møder med regnskabskorrespondenterne fra alle GD'erne for at drøfte, hvilken kontrol der skal foretages, samt afslutningsprocedurerne. Tjeklister for den kontrol, der skal foretages, blev sendt til alle GD'er med forklaringer.

For at forbedre regnskabsmiljøet i hvert GD på mellemlang sigt blev der udviklet et "regnskabskvalitetsprojekt" i løbet af 2006. Formålet med dette projekt er at forklare de anvisningsberettigede tjenestegrene, hvilke redskaber de råder over, og hvilke kontrolformer der skaber garanti for regnskabets kvalitet for de operationer, som de forvalter. De vigtigste finansielle aktørers, især regnskabskorrespondentens ansvarsområder og roller blev defineret. Projektet blev forelagt den øverste ledelse i alle GD'er, og nu er regnskabskorrespondentens stilling formelt integreret i den interne organisation i hvert GD. GD BUDG har opstillet adskillige retningslinjer og udviklet praktiske hjælpemidler og forelagt dem for GD'erne. De tjeklister og kontrolforanstaltninger, der blev anvendt til afslutning af regnskabet for 2006, er blevet integreret i de praktiske hjælpemidler.

Efter en afprøvning i udvalgte GD'er blev gennemførelsen af regnskabskvalitetsprojektet sat i gang i alle GD'er i marts 2007 med det formål at have alle nødvendige aktioner klar i løbet af 2007. En betydelig hindring for succes er mangelen på kvalificeret regnskabspersonale. Kommissionen vil fortsat være opmærksom på dette problem ved at afholde specialiserede udvælgelsesprøver.

4.2. Validering af lokale systemer

Kvaliteten af de data, der indføres i regnskabssystemet direkte eller via lokale it-systemer afhænger af det kontrolmiljø, som hver anvisningsberettiget skaber ved delegation. GD Budgets valideringshold følger med i kontrolaktiviteterne i alle GD'er og tjenestegrene for at sikre, at de fastslagte kvalitetskriterier opfyldes.

I løbet af 2006 iværksatte holdet et program med indgående kontrol af ni systemer, som var fastlagt af de anvisningsberettigede til at give eller begrunde regnskabsoplysninger som krævet i henhold til finansforordningens artikel 61, stk. 1, litra e). Dette bringer antallet af tjenestegrene, der er underkastet denne kontrol, op på 22 over perioden 2005/2006 og dækker hovedparten af Kommissionens udgifter.

Desuden blev der foretaget kvalitetskontrol af "cut-off"- eller afslutningsdata (som er af væsentlig betydning for udarbejdelsen af regnskaber efter periodiseringsprincippet), udarbejdet af centrale tjenestegrene for at sikre pålideligheden og nøjagtigheden af sådanne oplysninger. Endelig blev der iværksat en procedure for anmeldelse af foreslåede ændringer til lokale (it og administrative) systemer, som trådte i kraft den 1. juni 2006, og som således gjorde det muligt for regnskabsføreren at foretage en grundig overvejelse af, hvordan sådanne forslag var i overensstemmelse med valideringskriterierne, før de blev fremsat.

Valideringsholdet afsluttede alt det arbejde, der var planlagt i generaldirektoratet for 2006. Det blev nævnt i statusrapporten, der dækker perioden frem til udgangen af juni 2006, at tjenestegrenene generelt havde truffet passende foranstaltninger til at finde en løsning på de vigtige, men ikke fundamentale spørgsmål, der var blevet rejst det foregående år. Den endelige beretning for 2006, som blev vedtaget den 20. marts 2007, bekræftede dette synspunkt, og den bemærkede også de betydelige fremskridt, der var gjort i de to GD'er (AIDCO og EAC), hvis validering var blevet suspenderet i 2005. På grund af den lange tid, det nødvendigvis må tage at foretage de fornødne ændringer af deres it-systemer, var regnskabsføreren ikke i stand til at validere disse systemer for regnskabsåret 2006, men begge systemer ligger til at blive valideret i løbet af 2007. Med hensyn til GD RELEX blev ABAC Delegations' it-projekt, som skulle råde bod på de problemer, der blev identificeret i 2005, ført ud i livet i 2007.

5. IT-UDVIKLINGER FOR DET ALMINDELIGE BUDGET

It-udviklingsplanen tager sigte på at tilbyde de funktionaliteter, der er nødvendige for at forbedre det finansielle regnskabssystem og skabe en bedre integrering af de forskellige moduler.

ABAC-opgraderinger

ABAC-modulerne undergik gradvis forbedring med nye versioner i juni og november 2006 og derefter i januar og marts 2007. Juni-versionen var beregnet på indførelsen af to moduler i ABAC WF Java-versionen: Forpligtelses- og indboksfunktionaliteten. I november-versionen blev der stillet en ny facilitet til sporing af revisioner vedrørende juridiske personer til rådighed.

En særlig version, der blev frigjort i begyndelsen af 2007 var specielt beregnet på den praktiske realisering af delegations-projektet, som erstatter de lokale Relex-systemer. Udviklingen af dette modul krævede en stor mængde ressourcer i rapporteringsperioden. Versionen fra marts 2007 fokuserede på den praktiske realisering af de nye Asset-moduler til delegationerne med integreringen af disse moduler med Invoice-modulet.

I midten af 2006 blev der gennemført en opgradering af SAP-systemet (version 5.0). Denne opgradering var kompleks og gav anledning til et betydeligt arbejde med proceduren ved årets udgang. Denne opgradering var vigtig for ECFIN's aktiviteter, for at regnskabet kan være i fuld overensstemmelse med internationale standarder, og for den planlagte opgradering til SAP BCS.

BCS (Budgetkontrolsystemet)

Den nye version af SAP FM-modul, BCS, vil blive anvendt til at erstatte den version, der benyttes i dag (dvs. FBS) til central budgetforvaltning, da den er i stand til at inkorporere de lokale budgetposter, som er påkrævet for at give afdelingerne et mere detaljeret system til at forvalte deres budgetter.

I løbet 2006 blev BCS splittet op i to projekter, hvor fase I var beregnet på at erstatte SAP-modulet, der i dag anvendes til central fondsforvaltning, med den nye BCS-version, og fase II var møntet på "de lokale posters" overgang til BCS, de lokale budgetfunktionaliteter, som i dag gennemføres i ABAC workflow og ikke registreres i SAP.

I fase I er BCS konfigureret til at understøtte EU-kernefunktionaliteterne og er med succes blevet gennemført for PHEA-agenturets regnskab. Da der er behov for at sikre en adækvat integrering mellem BCS og ABAC workflow, er gennemførelsen for det almindelige budget udsat fra april 2007 til oktober 2007. Der er tekniske hindringer for overgang til det nye system ved årsskiftet (dvs. begyndelsen af 2008) Der bør udvikles tidssvarende værktøjer til at lette overgangen til BCS, og de lokale systembrugere vil blive informeret i god tid om enhver ændring i kraft af de oplysninger, der sendes via ABAC workflow.

Den Europæiske Udviklingsfonds regnskab (se afsnit 7 nedfor) vil være på SAP-BCS fra 2008.

Planlægningen af den anden fase af BCS-projekterne begyndte i 2006 og er stadig i fuld gang. I betragtning af de lokale budgetforvaltningsfunktionaliteters potentielt store indvirkning på ABAC-arkitekturen, er det påkrævet med en omhyggelig analyse af alle de relevante spørgsmål, før der kan udsendes en realistisk handlingsplan og foreslås en frist for gennemførelsen.

ABAC Assets II (kaldet SAM)

GD BUDG er i færd med at vurdere muligheden for fuldt ud at integrere et Supply and Asset Management-modul i ABAC-systemet som erstatning for ABAC-Assets, som kører på det særskilte Syslog-system. Arbejdet skrider frem med én tjenestegren, OIB, der fungerer som testmiljø for at se, om en sådan løsning ville være ønskelig, gennemførlig og omkostningseffektiv. En initial "demo" af Supply and Asset Management-modulet blev præsenteret for GD BUDG og OIB den 13. marts, hvilket førte til en beslutning om at gå videre til næste stadium, en fuld "proof of concept"-analyse. Hvis man når frem til en beslutning om "søsætning" senere på året, så vil det være nødvendigt at integrere alle potentielle brugeres behov i det nye system. En initial iværksættelse begrænset til OIB er planlagt i løbet af 2008.

ABAC Assets I og ABAC Contracts

Kommissionen fortsætter med vedligeholdelse og mindre forbedringer af ABAC Assets I, indtil konklusionerne vedrørende ABAC Assets II-projektet foreligger, og af ABAC Contracts, indtil GD JLS' erfaringer med SAP-støtteydermodulet giver grundlag for en mere langsigtet udviklingsstrategi.

En samlet opbevaringsbase (fælles data warehouse)

Udviklingsarbejdet med dette projekt begyndte i juni 2006, hvor man benyttede en fremgangsmåde, der er baseret på faser for hvert forretningsområde. De to første faser, der skulle analyseres, var budgetgennemførelse (bevillinger - forpligtelser - betalinger - SAP/FM) og de hertil svarende almindelige regnskabsaspekter (fakturaer - SAG/FI).

Som et resultat af de resultater, man havde opnået ved udgangen af 2006, var den samlede opbevaringsbase i stand til at tilbyde GD'erne og tjenestegrenene en første version af rapporter, der kunne lette udarbejdelsen af deres respektive afslutningsdata ("cut-off") ved udgangen af året. Den samlede opbevaringsbase blev også anvendt til at udarbejde den årlige budgetrapportering, der indgår i regnskabet for 2006, og at udarbejde den individuelle budgetrapportering, der er vedføjet som bilag til enkelte GD'ers og tjenestegrenes årlige aktivitetsrapporter.

Det er tanken, at den samlede opbevaringsbase skal være åben for alle GD'er i juni 2007. Der vil gradvis blive tilføjet funktionaliteter og forbedringer, så man kan nå op på fuld funktionalitet ved udgangen af 2008. I mellemtiden vil man skulle bevare den eksisterende data warehouse-infrastruktur.

It-udviklingsprocesser

It-udviklingsprocesserne udvikles til stadighed ved indførelse af teknikker til datamodellering og udarbejdelse af en dataordbog. Dette projekt tager sigte på at sikre, at nuværende og fremtidige udviklinger er grundigt dokumenteret, at softwaren gøres så effektiv som mulig, og at implikationerne af arkivering af data forstås fuldt ud. Forretningsområdet indtægter blev valgt til første fase af dette arbejde, som har gjort gode fremskridt pr. 31. marts 2007. Bilag II til denne rapport redegør for de fremskridt, der er gjort med hensyn til sikkerheden omkring systemadgang og sikring af sammenhængen i de data, der opbevares i ABAC-systemet.

6. ABAC-DELEGATIONS

GD BUDG, GD RELEX og GD DIGIT samarbejdede i 2006 om med virkning fra 2007 at inkorporere delegationernes forskudskonti i ABAC. Det eksisterende lokale GD Relex Delegations-system kunne ikke valideres, da det ikke var i overensstemmelse med periodiseringsprincippet.

ABAC-modulerne er blevet tilpasset, så de er webbaserede og vil kunne forvalte lokale betalinger og mindre udgifter via forskudskonti i delegationerne.

ABAC-Assets er også blevet tilpasset og webbaseret for at gøre det muligt for RELEX-delegationerne og GD COMM's repræsentationskontorer at forvalt og bogføre deres anlægsaktiver i det centrale system. ABAC Workflow blev åbnet for alle delegationer den 8. januar 2007 og ABAC Assets den 26. marts 2007. Der har været kurser i disse moduler beregnet på finansielt personale fra hver delegation.

Med disse resultater er det nu et af de resterende hovedspørgsmål, der tages op, nemlig at det store antal små tjenester uden for Kommissionens hovedsæde (delegationer og repræsentationskontorer), hvor de finansielle midler forvaltes decentralt, integreres i det centrale system og således kan fungere i overensstemmelse med gældende regnskabsregler og -metoder.

7. DEN EUROPÆISKE UDVIKLINGSFOND (EUF)

It-platformen for Den Europæiske Udviklingsfonds regnskab, som føres uden for det almindelige budget, er også ved at blive moderniseret.

Regnskabsreglerne for EUF blev ajourført i 2005, og det er planen at erstatte EUF's eksisterende it-system, OLAS, ved en kombination af ABAC og GD AIDCO's lokale it-system for det almindelige budget, CRIS. Disse to systemer er ved at blive tilpasset de specifikke forhold for EUF.

Udviklingerne i den centrale ABAC-komponent for EUF blev stort set afsluttet og testet i midten af 2006. Implementeringen af det nye it-system (ABAC-FED) er p.t. planlagt til januar 2008. Der var brug for et ekstra år for GD AIDCO til at færdiggøre det udviklingsarbejde, der var nødvendigt for, at CRIS kan overholde regnskabsreglerne for det almindelige budget. Man er fast besluttet på at give dette projekt højeste prioritet i 2007. Projektplanen er ajourført, og man er særlig opmærksom på kvaliteten af migrationsprocessen og -dataene. Efteruddannelse af fremtidige brugere i de 46 AVS-delegationer er fortsat en udfordring.

Det er vigtigt at understrege, at selv om de nye it-systemer stadig er under udvikling, blev EUF's årsregnskab for 2005 og 2006 ikke desto mindre udarbejdet i overensstemmelse med periodiseringsprincippet. De regnskabsoplysninger, der kommer fra det nuværende it-regnskabssystem (OLAS), er om nødvendigt blevet tilpasset for at præsentere data, der er i overensstemmelse med periodiseringsprincippet. EUF's regnskabsfører foretog også de nødvendige korrektioner af kasseregnskabsdataene, baseret på yderligere oplysninger fra den anvisningsberettigede.

8. IMPLEMENTERING AF ABAC I DE ANDRE INSTITUTIONER OG AGENTURER

Tre gennemførelsesorganer (IEEA, EACEA, PHEA) og tre regeludstedende organer (EMSA, Galileo, Frontex) samt to udvalg (Det Europæiske Økonomiske og Sociale Udvalg, Regionsudvalget) [3] er blevet forbundet med ABAC-systemet i løbet af 2006. Yderligere ni organer eller agenturer vil begynde at benytte ABAC i 2007, og seks regeludstedende organer skulle blive forbundet med ABAC i 2008.

Der implementeres et specifikt finansstyrings- og regnskabsmiljø i ABAC for hvert organ/agentur eller udvalg, hvis regnskabsførere forbliver ansvarlige for deres regnskaber og gennemførelsen af betalinger.

Da adskillige regeludstedende organer stadig bruger en version af Kommissionens Si2-system til deres budgetregnskaber, gik Kommissionen med til at fortsætte sin støtte til Si2, indtil den er i stand til at integrere alle sine brugere i ABAC.

9. FREMTIDIGE UDVIKLINGER

Handlingsplanen for moderniseringsprojektet blev ajourført for 2007 og forlænget til 2008. It-udviklinger i større stil i de kommende måneder vil fokusere på integreringen af EUF-regnskaber, implementering af BCS-modulet, færdigudvikling af det fælles data warehouse, udviklingen af det det forbedrede Web Income-modul, som forbedrer sikkerheden, og en eventuel implementering af SAP's Supply og Asset Management-modulet (SAM) for OIB.

Yderligere it-udviklinger vil hovedsagelig gå ud på at forbedre brugervenligheden og finansrapporteringsfunktionerne og på at nå den mere langsigtede målsætning om forbedret interoperabilitet og en tættere integrering af lokale systemer og samtidig tilbyde flere redskaber til brugersupport og finansiel forvaltning. Med hensyn til regnskabsrammerne vil arbejdet fokusere på definition af roller og ansvar for aktørerne i finansprocedurerne, på forbedring af kvaliteten af oplysningerne på periodeafgrænsningsposter og forvaltnings-rapportering, samt på kontrol med overholdelse af valideringskriterier for lokale systemer af anvisningsberettigede ved delegation.

10. KONKLUSION

Overgangen til et nyt regnskabssystem i Europa-Kommissionen er hidtil sket under overholdelse af de fastsatte frister for udarbejdelse af årsregnskaber baseret på periodiserings-princippet, som i alle materielle henseender er i overensstemmelse med internationalt accepterede regnskabsstandarder. Kommissionens eksterne revisorer og decharge-myndigheder har i store træk været tilfredse med de fremskridt, der er gjort.

Projektet må dog ikke få lov til at hvile på laurbærrene. Regnskabsprocesserne skal fortsat forbedres og udvikles yderligere. De største udfordringer, der stadig resterer, er at:

Skabe fuld integrering i hvert GD og hver tjenestegren af de procedurer og kontrol-foranstaltninger, der er nødvendige for at sikre en konstant høj kvalitet i regnskabsdataene. Til dette formål bør hvert GD eller hver tjenestegren især sikre, at regnskabskorrespondenten er placeret et passende sted i hierarkiet, så vedkommende er i stand til at øve indflydelse på de finansielle kredsløb og til at få de oplysninger, der er nødvendige for årsregnskabet

Forbedre registrering og rapportering af beløb, der inddrives af Kommissionen og medlemsstaterne

Afslutte valideringen af de eksisterende systemer i AIDCO og EAC og validere de nye it-systemer, der benyttes af RELEX og planlægges indført af EAC og andre GD'er

Inkorporere EUF-regnskabet i ABAC og uddanne personale i de pågældende 46 dele-gationer

Integrere et stort antal eksterne organer, dvs. agenturer og udvalg i ABAC og servicere deres behov med hensyn til uddannelse og support og

Optimere integreringen af it-systemerne og tilvejebringe de midler, som brugerne har behov for til forvaltning og rapportering om de finansielle ressourcer, der er henlagt under dem.

Projektplanen for de kommende to år tager disse udfordringer op, og Kommissionen er fortsat besluttet på at opnå den højeste grad af regnskabskvalitet i den offentlige sektor.

BILAG I: PLANLÆGNING PÅ HØJT NIVEAU

[pic]

BILAG II: SYSTEMSIKKERHED OG SYNKRONISERING

1. ABAC-regnskabssystemet

I løbet af 2006 sluttede to gennemførelsesorganer, tre regeludstedende organer og to udvalg sig til ABAC-systemet. De udviklinger og den sikkerhedsopsætning, der er påkrævet, blev afsluttet i tide, så der sikres adskillelse for hver regnskabsfører (betalingskørsler, konto-afstemning, validering af transaktioner og opretholdelse af posteringsperioder).

I juli 2006 blev SAP opgraderet fra version 4.7 til version 5.0. Efter denne opgradering skulle der foretages en komplet revision af de eksisterende adgangsrettigheder, så der var garanti for gennemførelse af mindst det samme sikkerhedsniveau under version 5.0. Denne højt-prioriterede revision blev afsluttet med held, og migrationen til 5.0 forløb gnidningsfrit.

Der blev skabt specifikke regler for udvikling og sikkerhed i anden halvdel af 2006 for at gøre det muligt for GD'ets regnskabseksperter at forvalte årsafslutningen af deres regnskaber. Alle direktorater registrerede deres afslutningsdata ("cut-off") for første gang i begyndelsen af 2007 for regnskabsåret 2006.

Revisionen af adgangen til ABAC-regnskabssystemet (SAP) for GD BUDG begyndte i 2005. Denne revision skred yderligere frem i 2006, men skal afsluttes endeligt i 2007. Højeste prioritet, nemlig revisionen af adgangsrettighederne for it-eksperter, blev opfyldt med held i februar 2006.

2. ABAC Workflow

Arbejdet med at omdanne sikkerhedsmaskinen i ABAC Workflow blev påbegyndt, og der blev gjort fremskridt med adskillige emner, såsom en fornyet gennemgang af tekniske brugere, delegationsmekanismen og revisionsspor.

Der blev givet prioritet til sikkerhedsopsætningen for delegationerne i forbindelse med deres integrering i ABAC Workflow. En ny modul for indehavere af forskudskonti blev udviklet, og der blev også foretaget yderligere udviklinger for at garantere en fuld adskillelse af operationerne hos de mere end 100 delegationer. Der blev lagt et betydeligt arbejde i dette projekt i 2006. Delegationerne har været fuldt operationelle i ABAC Workflow siden januar 2007.

[1] KOM(2002) 755.

[2] Den 30. juni 2003 (SEK(2003) 790), den 31. december 2003 (SEK(2004) 118), den 30. juni (KOM(2004) 565), den 31. januar 2005 (KOM(2005) 90, den 31. marts 2006 (KOM(2006) 358).

[3] Er klassificeret som institutioner i overensstemmelse med artikel 1 i finansforordningen.